Andreas Bøe

Andreas Bøe (1916–2001) var en norsk kunstmaler og billedkunstner.  

Bøe spilte en vesentlig rolle i oppbygging av kunstmiljøet i Stavanger, både gjennom virksomhet som maler og som innehaver av en rekke verv i Rogaland kunstsenter, Stavanger Kunstforening og Rogaland Kunstmuseum, Bildene Kunstneres Forening (BKF) og Studieatelieret. Han gjennomførte en rekke utstillinger, vesentlig i Rogaland, men også i Bergen, Oslo og i utlandet.  

I 1955 fikk kunstneren Stavanger Aftenblads kulturpris, og i 1989 fikk han Stavanger kommunes kulturpris.  

I 1999 ga han over femti malerier og om lag tjue grafiske blad til Time kommune. Samlingen omfattet både egne arbeider og verk av andre kunstnere. Andreas Bøe-galleriet er åpent for publikum i Bryne Mølle. I 2016 ble hans atelier på Rennesøy åpnet for publikum i anledning hundreårsdagen.   

 Læreår 
Under oppveksten på gården på Forus studerte han maleren Emil Abrahamsen, som hentet motiv fra gårdsdriften. Da han var 19 år gammel, ble han Bøe elev av maleren Georg Backer Berg.

I perioden 1937-1938 hospiterte han på Statens håndverks- og kunstindustriskole hos kunstneren Per Krohg. Av Krogh lærte han blant annet freskomaleri.   

I 1939 debuterte Bøe med oljemaleriet Mor fra 1937. Samme år fikk han tredjepremie i en landsomfattende konkurranse om utsmykking av Stavanger Krematorium. Han hjalp vinneren Guy Krogh med å utarbeide freskene i krematoriet.

På Høstutstillingen deltok Bøe for første gang i 1945, med maleriet Arne og Inger fra 1942. Dette er nå i eie hos Rogaland Kunstmuseum.

Da krigen var over i 1945, kom Bøe inn på Statens kunstakademi, med Jean Heiberg og Aage Storstein som lærere. Spesielt fikk Heiberg stor betydning for hans videre utvikling.  

 Arbeid 
Andreas Bøe utførte en rekke større utsmykkingsoppdrag, det første til spisesalen på Electric Furnace Products i Sauda i 1951. Det er en fresko og mosaikk og skildrer mennesket i ulike årstider. På Nord-Jæren utførte han flere større utsmykninger, blant annet mosaikkarbeidene på Bryne Mekaniske Verksted (som ble flyttet i 1996) og i Bøndernes Hus i Stavanger, muralmaleriene i foajeen til Stavanger Kunstforening (nå Stavanger Kunsthall) og i trappegangen til Stavanger politikammer, og det monumentale maleriet i Posthuset som senere ble fjernet fra bygningen og regnes som tapt. 
alt=Veggmaleriet til Andreas Bøe på Stavanger politikammeret, øvre del|miniatyr|Øvre del av utsmykningen på Stavanger politikammeret (1967). Verket var per 2023 truet av rivingsplaner.
I 1956 oppholdt Bøe seg ved Accademia de Belle Arti i Ravenna (Italia), blant annet for å studere mosaikkarbeid. I perioden 1947–1963 hadde han flere studieopphold i Frankrike, Italia og Spania.  

Dansk samtidsmaleri opptok Bøe sterkt, spesielt Asger Jorn og Carl-Henning Pedersen. På 1960-tallet ble han også kjent med fransk abstrakt samtidskunst, noe som preget hans egen utvikling utover 1970-tallet. 

Bøe arbeidet kontinuerlig med en rekke papirarbeider i ulike teknikker og blandingsteknikker med tusj, kullstift, akryl og fettstift. Disse regnes som selvstendige kunstverk heller enn bare skissearbeid.

I slutten av 60-årene og begynnelsen av 70-årene skapte han en serie oljemalerier med navn Regnbueøya. Mosaikkarbeidet har også satt sitt preg på disse oljemaleriene. Som hovedverk blant oljemaleriene regnes Orkesterprøven I og II, begge fra 1981, inspirert av en kortfilm ved samme navn av Federico Fellini.

I 1973 kjøpte Nordjylland Kunstmuseum i Ålborg de to oljemaleriene Is og fjell og Regnbueøya.

I senere år malte Bøe de to seriene av oljemalerier Pastoralesymfonien og Komposisjoner inspirert av 100 hardingtoner av Geirr Tveit. Pastorale-serien er malt i 1988–1991 og har hentet inspirasjonen fra Beethoven, samt nobelprisvinneren André Gides roman Pastoralesymfonien. Den andre serien hentet navnet fra musikkverket Hundrad hardingtonar av Geirr Tveitt.   

 Monumentalarbeider 
 Electric Furnace Product Company, mosaikk og fresco, 1951
 Bryne Mekaniske Verksted, «Innhøsting», mosaikk, 1954
 Bøndernes Hus, Stavanger, mosaikk, 1957
 Sandnes Dampskipselskap, Sandnes, mosaikk, 1959
 Folkets Hus, Stavanger, «Frigjøring», mosaikk, 1962
 Posthuset i Kopervik, mosaikk, 1964,
 Stavanger Kunstforenings foajé, muralmaleri, 1965
 Trones skole, Sandnes, mosaikk, 1967
 Høyland Forbruksforening, Sandnes, utvendig muralmaleri, 1967
 Stavanger Politikammer, muralmaleri, 1967
 Stavanger Posthus, blandet teknikk, 1978

 Separatutstillinger 
 Brynes Kunstforening, 1967
 Stavanger Kunstforening, 1971
 Bergen Kunstforening, 1971
 Kunstnernes Hus, Oslo, 1972
 Nordjyllands kunstmuseum, Ålborg, 1973
 Galleri Koloritten, Stavanger, 1976
 Stavanger Kunstforening, 1978
 Oslo Kunstforening, 1978
 Galleri Viben, Bryne, 1985
 Galleri Viben, Bryne, 1989
 Galleri Sølvberget, Stavanger, 1991
 Rogaland Kunstmuseum, 1994

 Referanser 

 Eksterne lenker 
 time.kommune.no Andreas Bøe. Besøkt 29. des. 2011.
 time.kommune.no Andreas Bøe-galleriet.  Besøkt 29. des. 2011.
 https://www.facebook.com/kunstnerandreasboe/ Besøkt 04. feb. 2024.
 Andreas Bøe - Norsk kunstnerleksikon 

 Litteratur 

 Ottar Veldeden (1997): Diagnose: Kunstskolen i Rogaland 1957–1997: 26. okt. - 23. nov. 1997, Stavanger kunstforening.

Kategori:Fødsler i 1916
Kategori:Dødsfall i 2001
Kategori:Norske malere
Kategori:Norske billedkunstnere
Kategori:Mosaikkunstnere
Kategori:Personer fra Sandefjord kommune
Kategori:Personer fra Sandnes kommune